AlexejDobrolubov/national_council_slovak_2010 huggingface dataset:
6. schôdza NR SR - 6. deň - A. dopoludnia
Dátum: 2023-12-14
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

62. Ďakujem ti, Richard, za tvoju rozpravu. Ja ťa ešte doplním ďalším veľkým problémom. V rámci návrhu zákona je zvýšiť... je snaha zvýšiť ceny viac ako 900 súdnych a správnych poplatkov. Celý zoznam vytvoril poslanec Július Jakab a môžte si ho pozrieť na stránke Ficovepoplatky.sk. Poplatky sa týkajú všeobecnej správy, pôdohospodárstva, dopravy, obchodnej činnosti či dokonca aj životného prostredia. Po novom by ste si priplatili pri vydaní vodičského preukazu, pasu či iného dokladu, navyše by ste si priplatili aj za výpis z registra trestov, či dokonca pri uzavretí manželstva. Pre obyčajného človeka, rodiča veľkej rodiny sa teda okrem rastúcich cien potravín, s ktorými napriek sľubom nová vláda ešte nič nespravila, okrem inflácie, okrem stagnujúcich platov či gigantických cien bývania pridajú aj zvýšené ceny poplatkov za bežné služby štátu. Okrem toho si to tam bude musieť ako každý vystáť dlhočizné rady pre zastaralý a často nedigitalizovaný systém. Pre tých najchudobnejších z našej krajiny môže byť toto opatrenie takmer likvidačné. Mnohí ľudia nemajú urobenú kanalizáciu, pitnú vodu či teplo, nemajú často ani na to, aby kúpili svojim deťom jedlo. Situácia sa im veľmi nezlepšuje a zvýšená cena za bežné služby môže znamenať, že sa k nej ani nedostanú. To sú len niektoré opatrenia, ktoré som z návrhu lex ožobračovanie použil. Medzi ďalšie katastrofálne opatrenia patrí aj veľké navýšenie cien cigariet či alkoholu, čo ľuďom v tejto ťažkej dobe absolútne nepomôže, a ide len o snahu vlády vysať z ľudí aj posledné euro, ktoré im ešte ostalo v peňaženkách. Prakticky všetky zmeny boli urobené na kolene, len aby to rýchlo prešlo do Vianoc prakticky ako všetky zákony, ktoré sú od volieb v parlamente. To, aký môže mať zákon katastrofálny dopad na pracujúcich, na rodiny s deťmi, na chudobných, to ich nikdy nezaujímalo. Ide im totiž len o udržanie sa pri moci.
6. schôdza NR SR - 6. deň - A. dopoludnia
Dátum: 2023-12-14
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

38. Ďakujem veľmi pekne. Výborná rozprava, pán doktor, ešte lepšie pozmeňujúce návrhy. Chválim vás. Ja som si teraz tak listoval Facebook na mojom feede a teraz som ako som tak scroloval, tak som čítal niektoré diskusie, ktoré sa týkajú tejto rozpravy, a niektorí smerácki, hlasácki a snsácki voliči tam píšu, že tieto poplatky neplatia pre obyčajných ľudí, že tých sa nedotýkajú tieto poplatky, tak poďme uvažovať spolu, kolegovia a kolegyne, či títo ľudia sú držiteľmi občianskych preukazov. Či tento, či tieto poplatky sa ich takisto týkajú, alebo nie. A teraz poďme uvažovať spolu, keď títo ľudia všade inde po skupinách, niekde chemtrails, slobodomurári, ilumináti či židojašteri si tam vymieňajú takéto informácie, a popritom ich dušpastier Blaha nejakým spôsobom kŕki... kŕmi a melie mozgy. Keď už tieto poplatky nie sú naozaj pre bežných ľudí, tak aspoň keby si uvedomili, že ako pracujúci ľudia, budú sa im dvíhať zdravotné poplatky, zdravotné odvody, poplatky v nemocniciach. Ja nikomu nič neprajem, naozaj ale tento návrh zákona, ktorý predložila táto vláda je o ožobračovaní aj týchto voličov a ja bol by som veľmi rád, keby sme, kolegyne a kolegovia, pokračovali v tom ako včera, keď ste vysvetľovali všetky tie poplatky, čoho sa dotýkajú, lebo títo ľudia tomu neveria, lebo ich dušpastier Blaha kŕmi nejakými somarinami, a keď už nie sú držiteľmi, ešte raz zopakujem, občianskych preukazov, kde sa naozaj zvyšuje poplatok aj za občiansky preukaz, tak si priplatia za, za zdravotné odvody. Ešte raz odporúčam, aby sme prečítali znova poplatky, ktoré sa dotknú každého človeka na Slovensku, a odkaz Ficovepoplatky.sk. nech si pozrie každý jeden občan na Slovensku.
6. schôdza NR SR - 5.deň - B. popoludní
Dátum: 2023-12-13
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

514. Ďakujem pekne. Ja by som nadviazal na rozpravu pána podpredsedu Šimečku. Ďalší veľký problém v rámci tohto návrhu zákona je zníženie percentuálnej sadzby povinných príspevkov do II. piliera v rámci dôchodkového systému. Tento návrh znižuje percento odvodu do II. piliera z 5,5 % na 4 % a 1,5 % sa presunie do I. piliera, aby mala nová vláda na vyplácanie trinástych dôchodkov. Tie nasľubovali vo veľkej výške ešte pred voľbami, potom ich pre istotu tento rok ani nevyplatili a tým svoj sľub porušili. Ale to, že peniaze na tie 13. dôchodky v budúcom roku chcú zobrať často od synov, dcér či vnúčat presne tých dôchodcov, a potom im ich teatrálne vyplatia s tým, že peniaze našli v rozpočte, to už nehovorili nikomu. Práve tu sa ukazuje ako nová vláda žiadnym spôsobom nemyslí na budúcnosť našej krajiny a na to, ako bude štát vyplácať do budúcnosti dôchodky. Dôchodkový systém na Slovensku má mnoho vážnych problémov, ktoré pramenia v jeho nastavení. Výdavky na dôchodkový systém stúpajú každým rokom a pri vysokej migrácii mladých ľudí či zvyšujúcemu sa počtu dôchodcov tu budú v budúcnosti veľmi vážne problémy, aké sme mohli vidieť v škandinávskych krajinách v 90. rokoch. Druhý pilier slúži ako jedna z možností pre zabezpečenie, aby ľudia mali kvalitný dôchodok bez ohľadu na to, čo sa bude diať so štátom, či bude mať alebo nebude mať na vyplácanie dôchodkov. Nastavenie nie je ideálne, ale nová vláda sa rozhodla do neho vstúpiť a ošklbať ľudí, ktorí si zodpovedne šetria na svoju budúcnosť, o ich ťažko zarobené peniaze. Žiadna dlhodobá stratégia, žiadna vízia. Ide len o jedno, a to, aby sa udržali čo najdlhšie pri moci. Ďakujem pekne.
6. schôdza NR SR - 5.deň - B. popoludní
Dátum: 2023-12-13
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

438. Ďakujem veľmi pekne za slovo. Ďakujem ti, Marek, za tvoju rozpravu a som rád, že si umožnil, aby poslanci opozície mohli nadviazať na predchádzajúcu rozpravu pána Grendela. Ja sa dotknem však jedného poplatku alebo teda jedného zvyšovania takého markantného, teda takého dôležitého, ktorý sa dotkne hlavne všetkých zamestnancov, malých podnikateľov a konkrétne všetkých pracujúcich ľudí. Medzi najhoršie zmeny, ktoré tento zákon prináša, rozhodne zaraďujem zvýšenie zdravotných odvodov. Peniaze síce naoko pôjdu na zdravotníctvo, ale kde skončia, ako budú využívané, už nevieme. Zároveň si nemyslím, že práve touto zmenou zákona sa akýmkoľvek spôsobom zvýši kvalitatívna úroveň zdravotníctva na Slovensku. Rovnako vďaka iniciatíve vlády a zrušením nášho opatrenia už nebudú žiadne zábezpeky na to, kedy sa obyčajný človek dostane k zákroku, ktorý potrebuje. Rád by som ešte pripomenul situáciu časti rómskej populácie na Slovensku. V našom zdravotníctve sa naj... aj naďalej stáva, že im nie je poskytnutá kvalitná zdravotná starostlivosť, starostlivosť a ak je, tak nemusí byť na rovnakej úrovni, ako to je u majoritnej populácie. Narážam napríklad na niektoré nemocnice, ktoré Rómov dávajú do horších izieb a len s Rómami a starajú sa o nich len okrajovo. Aj títo ľudia budú platiť zvýšené zdravotné odvody, ale, bohužiaľ, sa k nim nedostane taká zdravotná starostlivosť ako u väčšiny dajme tomu v spoločnosti. Aj títo ľudia budú pokútni za vládu Roberta Fica. Títo ľudia budú ale ešte viac pokútni pri iných návrhoch zákonov, ktorý, ktoré budú predkladať poslanci a vládni činitelia Ficovej vlády. Toto je len taká čerešnička.
6. schôdza NR SR - 5.deň - B. popoludní
Dátum: 2023-12-13
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

311. Ďakujem veľmi pekne všetkým tým, ktorí mi dali tú faktickú poznámku. A chcem odkázať aj cez túto faktickú poznámku Rómom, že im vládna garnitúra berie budúcnosť, Rómom, tak práve opozícia terajšia im dáva takú tú nádej, nádej v lepšie, v lepšiu budúcnosť alebo v lepší život. Totižto všetci v tomto pléne sú dlžní Rómom tú svetlejšiu budúcnosť, lebo v 1989 na tých námestiach Rómovia spolu, stáli spolu s vami a kým všetci my v tomto pléne máme tú svetlejšiu budúcnosť, tak Rómovia tú svetlejšiu budúcnosť od 1989 nedostali. Sú tu určite nejaké hlasy, názory aj od Rómov, ktorí hovorili a hovoria, že počas komunistov sa mali lepšie, lebo pracovali. My sme im dlžní naozaj to, že dnes zostali na periférii spoločnosti a jednoducho nevieme ich zaradiť do bežného klasického života s tým, aby tu platili dane a odvody, aby boli naozaj odkázaní iba na to, čo zarobia. Bohužiaľ. Sme im to dlžní. A ja chcem odkázať aj vládnej garnitúre, že Rómovia sú ľudia z mäsa a kostí a používajú svoj vlastný rozum a vedia používať počítače aj mobily, kým vy chcete vidieť naozaj iba ako nejakých tancujúcich a spievajúcich ľudí a najlepšie iba tak na vašich kortéšačkách počas volebnej kampane, lebo iba vtedy sú vám dobrí títo ľudia.
6. schôdza NR SR - 5.deň - B. popoludní
Dátum: 2023-12-13
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

237. Ďakujem pekne. Julo, aj ja ťa pochválim a možno to bude prekvapivé pre pána Dubéciho, ale chválime takisto aj poslancov za PS-ko. Včera som pochválil Sulíka za rozpravu, chválime aj poslancov za KDH, dokonca im aj tlieskame a Lukáš vám aj zaspieva. Tak k tebe teraz, Julo, vláde nezáleží na tom, čo je to dlhodobý plán, čo je to reálna pomoc ľuďom. Jednou rukou chcú dávať dôchodky, druhou rukou ale budú brať firmám, obyčajným ľuďom a najmä pracujúcim, ktorí držia našu ekonomiku nad vodou. Hlavne krátkodobo dať jeden rok bez ohľadu na to, čo bude potom. Doslova ožobračiť bežných ľudí. Farizejstvo je v tom, že okrem obrovského zdanenia ľudí ešte aj klamú a zavádzajú. Snažia sa vyzerať ako tí najchrumkavejší zástupcovia najchudobnejších ľudí napriek tomu, že zvyšujú zdravotné poistenie, že zvyšujú ceny poplatkov, alebo že sa ich snažia ošklbať o budúce dôchodky. Ale presne ako si hovoril, Julo, je pred prezidentskými voľbami a treba ľuďom čo najrýchlejšie rozdať, lebo je možné, že ich kandidát nevyhrá. Ďakujem pekne.
6. schôdza NR SR - 5.deň - B. popoludní
Dátum: 2023-12-13
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

215. Ďakujem pekne. Výborná rozprava, pán poslanec. Ja by som ju rád doplnil aj zaujímavým názorom jedného experta a odborníka na financie a ekonomiku, zároveň bývalého štátneho tajomníka Marcela Klimeka: "Lex konsolidácia ako trojnásobné klamstvo. K práve prerokovávanému zákonu tzv. lex konsolidácia si dovolím uviesť tri poznámky: 1. Ak príde k podaniu na Ústavný súd, skrátené legislatívne konanie podľa môjho názoru nemôže obstáť. Dôvody totiž vyvrátila samotná vláda včera schváleným návrhom zákona o štátnom rozpočte. Ak totiž lex konsolidácia tvrdí, že ak neprijmeme navrhované konsolidačné opatrenia za 1,5 miliardy eur, hrozia nám okamžité hospodárske škody, ktoré tento zákon odvracia, tak zákon o štátnom rozpočte toto tvrdenie vyvracia, keď konsoliduje len na úrovni cca 300 miliónov eur, lebo zvyšok 1,2 miliardy eur dekonsoliduje novými výdavkami, t. j. ide vláda rozdať a nie konsolidovať trináste dôchodky, vznik ministerstva športu, dotácie hypoték, noví zamestnanci a podobne." Tak moment, ale takto to so skráteným konaním nefunguje. Nemôžete odvracať hospodárske škody, ktoré plánujete sami spôsobiť v budúcnosti. V skutočnosti tak 80 % príjmového akože konsolidačného balíka neslúži na konsolidáciu, ale na financovanie nových výdavkov vymyslených vládou, ktoré ešte ani len nie sú komplexne schválené, tzv. rezerva na legislatívne zmeny. Takéto skrátené konanie neobstojí. Zákon sa musí vrátiť do riadneho pripomienkového konania. 2. Označenie lex konsolidácia je zavádzajúce, resp. lživé, a to z viacerých dôvodov. Prvý som uviedol vyššie, 80 % nových príjmov nepôjde na konsolidáciu, ale na krytie nových výdavkov. Po druhé, konsolidácia je defi... definične súbor opatrení na výdavkovej a príjmovej strane za účelom ponižovania deficitu." Odporúčam vám dočítať status Marcela Klime... (Prerušenie vystúpenia časomerom.)
33. schôdza NR SR - 6.deň - B. popoludní
Dátum: 2025-04-02
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

60. Ďakujem, pán Gašpar, vyprosujem si od vás tieto invektívy, pretože práve ste počuli, ako sa vám ospravedlnil... môžete utíšiť, prosím vás, tamtých hučiacich? Ďakujem. Práve sa vám ospravedlnil minister vnútra, ktorý povedal: "Chcem sa ospravedlniť všetkým chorým ľuďom, prepáčte, pán predsedajúci." Takže tie prejavy, pán Gašpar, neviem, kto má, ale takisto vám môžem povedať, že ja keď na vás vidím vaše prejavy, pán Gašpar, a robím to isté, čo vy, tak mňa to tak zaráža, aké máte vy prejavy, pretože teraz toto vystúpenie, môžete ich, prosím vás... (Prerušenie vystúpenia predsedajúcim.) Gašpar, Tibor, podpredseda NR SR Pán poslanec, reagujete na mňa ako predsedajúceho alebo na navrhovateľa? Pustím vám naspäť čas, reagujte, lebo vám to zruším úplne. Pročko, Jozef, poslanec NR SR Ale ja vás chcem poprosiť, teraz tuná vykrikoval Šimko, ani ste ho neupozornili, že mu dáte, že ho pošlete preč. Takže pred chvíľou sme naozaj počuli... (Ruch a výkriky v sále.) Prepáčte, môžu ma prestať prerušovať? (Prerušenie vystúpenia predsedajúcim.) Gašpar, Tibor, podpredseda NR SR Chcem poprosiť všetkých poslancov, aby ste skutočne dodržiavali rokovací poriadok, ak táto diskusia sa má skončiť, lebo preruším rokovanie. Je to jedno, či to je z opozičnej, či z koaličnej strany, dokončite svoje vystúpenie, pán poslanec. Pročko, Jozef, poslanec NR SR Ďakujem veľmi pekne, no ja som bol upozornený preto, lebo som povedal, že to neni Krejčí a vy, pán Gašpar, upozorňujete, keď niekto, a za to ste ma chceli vyhodiť. Ale chcem povedať, že toto vystúpenie bola ukážková ukážka najväčšieho zla, aké sme mali kedy na ministerstve vnútra. Človek, ktorý tu rozprával o chorých hlavách, o tom, že sme chorí ľudia a tak ďalej a tak ďalej, človek, ktorý povedal, že my nemáme kožu na tvári, ja mám pocit, že niekomu pri nastreľovaní vlasov vystrelili mozog. Pretože naozaj... (Prerušenie vystúpenia predsedajúcim.)
33. schôdza NR SR - 6.deň - B. popoludní
Dátum: 2025-04-02
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

53. Ďakujem veľmi pekne. No musím trošku oživiť. Igor rozprával o tom, že naozaj je treba poďakovať všetkým, ktorí statočne, zodpovedne a odborne sa postavili ku covidu. Poďakoval všetkým, ktorí svojou nielen občianskou, odbornou, ale aj morálnou odvahou pomohli stovkám, tisíc Slovákom. Igor dal pozmeňovací návrh a v tom návrhu je výborne urobená požiadavka, aby sme odškodnili aj tých, ktorí, alebo obete covidu. Ja budem vystupovať v rozprave, ale nedá mi, aby som to nepripomenul, že naozaj stovky, tisícky ľudí počas covidu boli nakazení vďaka tomu, že ich príbuzní chodili na protesty, ktoré organizoval Robert Fico, ktoré neboli o tom, že poďme spolupracovať, ako teraz Fico rozpráva o spolupráci, rozpráva o tom, že by opozícia nemala vyťahovať žiadne zbrane proti vláde, ktorá sa snaží. Robert Fico počas covidu robil presne opak toho, čo požaduje teraz. Robert Fico chodil, burcoval. V tomto zákone ideme odškodňovať tých, ktorí nepomáhali, ktorí práve na tieto mítingy Ficove chodili, a doslova a do písmena robili zle, robili zle. Lebo len zlý človek môže ísť niekde, kde vie, že sa môže nakaziť a príde do svojej, alebo ku svojej rodine príde domov a vedomý si toho, že môže byť nakazený, objíme manželku a svoje deti. Strašné.
33. schôdza NR SR - 6.deň - A. dopoludnia
Dátum: 2025-04-02
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

48. Ďakujem, veľmi pekne, pán kolega Majerský, to je ako keby si hádzal hrach na stenu. Toto je veľmi dôležitý zákon pre občanov, pretože naozaj budú im brať peniaze, ale o tom budem rozprávať vo svojej rozprave, chcem sa prihlásiť, ale mňa úplne, mňa bolí brucho z toho celý čas tu počas vystúpenia, najprv stál minister vnútra a bavil sa tu zo svojimi kolegami, vyrušoval a všimnite, si celý čas je na mobilnom telefóne, celý čas, vôbec nepočúva, vôbec nepočúva. Tá arogancia moci, ktorú predvádzajú, je neskutočná. Namiesto toho, aby sedel na svojom mieste a počúval, reagoval a naozaj zdôvodnil, že prečo to chce, prečo chcú tento stupídny zákon priniesť, prečo chcú odškodňovať tých, ktorí porušovali a porušujú zákony, no namiesto toho, pozrite sa naňho, arogantne si tam sedí, toto je arogancia. Škoda, že to nevidia diváci, že pozerajú teraz na mňa, aby si pozreli arogantného ministra vnútra, čo predvádza. Ďakujem veľmi pekne.
33. schôdza NR SR - 4.deň - A. dopoludnia
Dátum: 2025-03-28
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

127. Ďakujem veľmi pekne. No, Michal, naozaj sú stovky a tisíce ľudí, ktorí, ktorí nezištne, nezištne pomáhajú pri ochrane životného prostredia, o ktorých táto vládna koalícia hovorí, že sú to teroristi, že sú to zločinci, pretože títo ľudia im šliapu na prsty. Pozerajú sa im na ich kšefty a im to vadí. Musia týchto ľudí pošpiniť. Pán Garaj, mne je jasné, že vám pravda nevonia, pán Garaj, mne je jasné, že vy budete rozprávať, že moje vystúpenie nestálo za nič. No viete, mne vaše pôsobenie v politike nestojí za nič. Pre mňa ste len človek, ktorý sa tam dostal vďaka tomu, že Danko to tam potreboval, takže viete, keď vy máte svoj názor, aj ja mám na vás, na celú tú vašu stranu. A Huliak o vašej strane, pán Garaj, povedal, že ste strana kšeftárov . Nepovedal som to ja, to povedal človek, ktorý bol u vás. Čiže pán Garaj, vám sa nepáči, keď vám poviem to, čo vám povedal Huliak, ale to povedal Huliak. To nie ja, pán Garaj. Takže, ak ste kšeftár, tak, žiaľbohu, prepáčte, to nie je môj názor, to je názor Huliaka. A vám to vadí. Vám vadí, keď vám poviem, že je to populistický zákon, ktorý len škodí životnému prostrediu. Tento zákon bude zase a je urobený len a len pre kšefty a je len a len urobený z populistického hľadiska preto, aby strana SNS zase hovorila: „Národné záujmy, národné záujmy, národné záujmy.“ Vy ste si tu vypočul pani Stohlovú, povedal ste, že áno, krásne, že to bolo odborné . Ale z tej odbornosti si nezoberiete nič a ten zákon schválite tak, ako ho chcete. A toto je farizejstvo, pán Garaj, pretože tu rozprávate, že áno, pozriem sa na to , ale v skutočnosti ani jednu jedinú pripomienku, ktorú vám pani Stohlová povedala, nebudete akceptovať a ten zákon si urobíte tak, ako chcete. Takže toto je to, čo... Vám, vám sa, ani jednému z vás sa pravda nie dobre počúva.
33. schôdza NR SR - 4.deň - A. dopoludnia
Dátum: 2025-03-28
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

111. Milé kolegyne, milí kolegovia, mám také déja vu po včerajšom zákone o športe, dnes je tu ďalší zákon, pri ktorom môžete hovoriť čokoľvek, môžte hovoriť akékoľvek argumenty, môžete sa prihlásiť a vládny valec si aj tak urobí, ako chce. Mne je tak ľúto, pani poslankyňa, vášho vystúpenia, ale nie preto ľúto, že, že ste tu vystúpili, ale pozrite sa na to, to je čistá katastrofa, ale, ale oveľa čistejšia katastrofa a väčšia je tá odpoveď pána Garaja, ktorý vám povedal, že my komunikujeme, my so životným prostredím pracujeme, dík, dík . Výborne. Ja začnem trošku takým, takým pohľadom, že osem rokov som robil poslanca obecného zastupiteľstva v Haliči a tam som mal životné prostredie a šport, ale životné prostredie je moja taká srdcovka naozaj ako, ja som tiež poľovník, ale ja nestrieľam medvede a naozaj mám, dvoch psíkov som mal, s ktorými som rád chodil do lesa, a les je pre mňa relax. A každý rok sme organizovali u nás pomoc na Deň Zeme a potom ešte raz a zbierali sme bordel alebo odpad okolo, čo si vyniesli tí ľudia, a príklad vám poviem, že jeden pán vyniesol do lesa chladničku aj s takými vecami a mal tam aj svoje papiere okolo, čo tam mal k tej chladničke, a keď som prišiel za ním, prečo to urobil, tak mi povedal: „ Choď do riti!“ Keď tých ľudí poznám a viem, z akého prostredia, koho sú to voliči, tak... (Ruch v sále. Rečník sa krátko odmlčal a obrátil k predsedajúcemu.) Môžte ich upozorniť, nech nevykrikujú, prosím vás? (Prerušenie vystúpenia predsedajúcim.)
33. schôdza NR SR - 3.deň - B. popoludní
Dátum: 2025-03-27
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

115. Ďakujem veľmi pekne. Z ústa pána Glücka hovoriť o demokracii, to je ako keď boxerista hovoril, že zbil som toho človeka, lebo je demokracia. Ale môžte tam utíšiť to stádo? Raši Richard, predseda NR SR Pán poslanec, poprosím, správajte sa slušne. Pročko, Jozef, poslanec NR SR No ja sa mám správať slušne a tie výkriky sprosté, čo teraz tam rozprávali, to ste nepočuli? To ste, pán Raši, nepočuli tie urážky na moju adresu? Raši Richard, predseda NR SR Pán poslanec, buďte taký láskavý, pristúpte a nemíňajte si čas týmito komentármi. Pročko, Jozef, poslanec NR SR A kde mám pristúpiť? Veďte schôdzu, kde mám pristúpiť, ja sedím. Chcem povedať, že pán Glück, vy ste v úvode hovorili o demokracii, čo je absolútne ale vo vašom prípade úplne nechutné, a to, čo ste hovorili, že si ctíte demokraciu, nie. Vy ste dostali určite z HLAS-u, lebo Pellegrini sa určite tvári teraz na veľkého šéfa, tak ste dostali po hlave, pretože ten Fico by mal chodiť na tie výbory. Takže to, čo ste vy predviedli, vôbec nemalo nič spoločné s demokraciou, ale jednoducho som veľmi šťastný, že naozaj tam niekto vám urobili bu-bu-bu a ten Fico si bude plniť svoje povinnosti.
33. schôdza NR SR - 3.deň - A. dopoludnia
Dátum: 2025-03-27
Poslanec: Pročko, Jozef (SLOVENSKO)
Druh vystúpenia: Vystúpenie s faktickou poznámkou

71. Ďakujem, pán minister, hneď v úvode ste spomenuli pravý roh, ale tu sme viacerí reagovali, pravý roh, na vystúpenie pána Rašiho, v ktorom rozprával o tom, že keby koalícia tak postupovala ako my, že sme neboli na na jeho voľbe, tak tu nikto nie je zvolený. Reagovali sme na to, že ste nám odporným, chrapúnskym spôsobom zrušili našich predsedov, na to sme reagovali. Vy tu idete rozprávať o slušnosti? Veď vy ste vyrušovali pána predsedu Národnej rady namiesto toho, aby ste počúvali. Vy ako minister, tak ste išli dozadu a tam ste sa bavili. Vyrušovali ste. Keby sme my tak vyrušovali, tak nás už vynášate zo sály. Rozprávali ste, že jatrí Stachura rany, že jatrí diskusiu. Pán Stachura, čo si to dovoľujete? Síce Raši rozprával o tom, že kritika je dobrá, kritika, ale počuli ste pána ministra. Čo si to vy dovoľujete kritizovať ministra a zdravotníctvo? Nebojte sa, oni vám naložia, ako KDH bolo kedysi kdesi vo vláde a za všetko je zodpovedná Radičová. Potlesk mu vadí! Jemu vadí potlesk. Vadí mu, že sme tu tlieskali, ale ten komunistický aplauz tam jeho súputníkov mu nevadí. To mu vôbec nevadí. Ja reagujem naňho, čo si to dovoľujú, pán Raši, k téme vykrikovať, veď ich upozornite. Ja hovorím k téme, ja hovorím k tomu, čo rozprával pán minister. Takže, poprosím vás, tamtých, čo vyrušujú, ukľudnite si, pán Raši. Ďakujem veľmi pekne. Čiže ja naozaj reagujem len a len na pána ministra, ktorému vadí... Marek Krajčí, prosím ťa, keď budeš vystupovať, ja ťa poprosím, reagujem tiež na pána ministra, pochváľ ho, že aké je zdravotníctvo fantastické, veď za dva týždne vyliečili päťkrát ranami streleného pána premiéra, takže naozaj zdravotníctvo je už úplne inde, naše zdravotníctvo je fantastické, famózne.